**Дилфуза Тожибоева**

**(Узбекистан, Наманган)**

**ҲОЗИРГИ ЗАМОН ЎЗБЕК ШЕЪРИЯТИДА ТАБИАТ ТИМСОЛИ ТАЛҚИНИ**

Шеъриятни табиатсиз тасаввур қилиб бўлмайди. Табиатнинг энг зарра бўлагидан тортиб катта бир қисмигача шеърда иштирок этиши мумкин. Инсон ҳам табиатнинг бир бўлаги сифатида шеърда асосий ўрин эгаллайди. Инсон руҳияти табиат билан бирликда, уйғунликда мавжуд ва ҳукмрон. Шоир тасаввурлари ҳам унинг руҳияти билан боғлиқ. Кези келганда эса ижодкор дунёқараши мавжудликдан ҳам юқорироқда, ўз оламида кезинади. Бу тасаввурлар китобхон кўз ўнгида яққол гавдаланади ва ўзиникига, яъни шоир “мен” и мухлис “мен”ига айланади. Шоир Хуршид Давроннинг “Баҳор капалаклари” номли шеъридаги лирик “мен”нинг кайфияти беихтиёр ўқувчини болаликка ва табиат қучоғига етаклайди:

*Ол чечаклар уйғонган чоқда*

*Капалакка айланган қалбим,*

*Учиб юрар яшил ўтлоқда*

*Болаларнинг қўшиғи каби.[[1]](#footnote-2)*

Маълумки, табиат мўъжизалари орасида капалакдек беғубор ва беозор қушнинг ўзи йўқ. Инсон болалик даврида боғлардаги рангин капалаклар билан ўйнашади, капалакларни ўзининг энг яқин дўсти деб, ҳисоблайди. Юқоридаги шеърда эса шоир қалби капалакка айланиб қолмоқда. Турмуш ташвишлари, масъулияти ва бурчларидан толиққан кўнгил яшил ўтлоқлар қўйнида кезинади. Бир зумгина ўзини унутади, руҳан парвоз қилади. Шеърнинг иккинчи қисмида эса янги куннинг бошланиши, қуёшнинг чиқиб келиши ва кўнгилларнинг баҳор қучоғи томон интилиши каби манзаралар уйғунлигидаги кўнгил ҳолати ифодаланади. Баҳорнинг бундай гўзал ва тароватли кунлари аламзада, толиққан ва синиққан кўнгилни ҳам осмон қадар кўтара олади:

*Эрта тонгда бизларни қуёш*

*Чорлар баҳор қучоғи томон.*

*Унут бўлар алам ва кўзёш,*

*Жо бўлади дилимга осмон.[[2]](#footnote-3)*

Инсон руҳияти табиат билан қанчалар яқин. Аслида шоир тасаввури ўзи ифодалаган сўзлардан ҳам кенгроқдир. Бу ҳолатни аслида фақат ҳис этиш орқалигина тушуниш мумкин. Шундай вақтлар бўладики, шоир ҳиссиёт олами китобхонникига айланади ва мухлис қалбида ҳукмронлик қила бошлайди. Чаман очилган гуллар, қушлар сайраган боғлар ва болаликнинг беғубор дамлари китобхон кўз ўнгида гавдаланади. У бир зумгина бўлса ҳам болалик дунёсига қайтади:

*Гуллар чала бошлар қўнғироқ,*

*Бу сас дилни қитиқлаб учар.*

*Олисларда қуш сайраган боғ –*

*Болалигим ёдимга тушар.[[3]](#footnote-4)*

ХХ аср ўзбек шеъриятининг иқтидорли вакилларидан Шавкат Раҳмон ижодида ҳам табиат тасвирининг гўзал намуналарини кузатамиз. Шоирнинг турли мавзулардаги шеърларида тун, шамол, осмон, дарахтлар, қуёш, ўрмон каби поэтик тимсолларни учратиш мумкин. Шоирнинг “Саёҳат” деб номланган шеърида мўъжизакор табиатнинг сокин манзараси ва лирик “мен”ннинг табиат билан муносабати ифодаланган. Шеърда лирик “мен” – шоирнинг ўзи. Унинг назарида ер юзи, тоғлар, дарё ва денгизларни қиздириб турувчи қуёш тоғу тошларни кўпроқ севадигандек туюлади:

*Табиатнинг хилват бурчаги:*

*унутилган, ёввойи тупроқ,*

*ҳувиллаган тоғу тошларни*

*қари қуёш севади кўпроқ.[[4]](#footnote-5)*

Лирик “мен” аста - секин табиат билан муносабатга киришади. Унинг назарида ташрифини кўрган шамол ҳаммага хабар бериб югуради. Бу хабардан эса узлатда ётган тоғлар қўзғалиб, атрофда гўёки *саросима* бошланади:

*Хабар бериб шамол югурди*

*бу диёрга келганим ҳақда,*

*узлатдаги тоғлар қўзғалди,*

*саросима қўпди ҳар ёқда.[[5]](#footnote-6)*

Хуллас, Хуршид Даврон ва Шавкат Раҳмонлар ижодида табиат тимсоллари билан уйғунлик ва муштаракликни кузатамиз. Ижодкорлар яратган поэтик тимсоллар гоҳ мажозий, гоҳ рамзий кўринишларда ўз аксини топади ва мазмун - моҳият касб этади.

Фойдаланилган адабиётлар:

Хуршид Даврон. Баҳордан бир кун олдин.- Т.:Шарқ НМК бош таҳририяти, 1997. –Б.54.

Шавкат Раҳмон. Абадият оралаб. – Т.: Мовароуннаҳр , 2012. – Б. 141.

1. Хуршид Даврон. Баҳордан бир кун олдин.- Т.:Шарқ НМК бош таҳририяти, 1997. –Б.54. [↑](#footnote-ref-2)
2. Хуршид Даврон. Баҳордан бир кун олдин.- Т.:Шарқ НМК бош таҳририяти, 1997. –Б.54. [↑](#footnote-ref-3)
3. Хуршид Даврон. Баҳордан бир кун олдин.- Т.:Шарқ НМК бош таҳририяти, 1997. –Б.54. [↑](#footnote-ref-4)
4. Шавкат Раҳмон.Абадият оралаб. – Т.: Мовароуннаҳр н, 2012. – Б. 141. [↑](#footnote-ref-5)
5. Шавкат Раҳмон.Абадият оралаб. – Т.: Мовароуннаҳр н, 2012. – Б. 141. [↑](#footnote-ref-6)